રિયોઃ ગુનાઓથી ત્રસ્ત અને આર્થિક કટોકટીનો માર સહન કરી રહેલા રિયો ડિ જાનેરોમાં એક મહિના પછી શરૂ થનારા ઓલિમ્પિકનું કાઉન્ટ ડાઉન શરૂ થઈ ચૂક્યું છે. આ સાથે જ રમતોના મહાકુંભની યજમાની કરનારું રિયો સૌ પ્રથમ દક્ષિણ અમેરિકન શહેર બની જશે. બધાં સ્ટેડિયમ તૈયાર થઈ ચૂક્યાં છે, જેને ફિનિશિંગ ટચ આપવામાં આવી રહ્યો છે. તારીખ પાંચ ઓગસ્ટથી ૨૧ ઓગસ્ટ દરમિયાન ચાલનારા ઓલિમ્પિક દરમિયાન બ્રાઝિલમાં પાંચ લાખથી વધુ સહેલાણીઓ ઊમટી પડવાની આશા રાખવામાં આવી રહી છે. આ ઓલિમ્પિકમાં ઉસેન બોલ્ટથી લઈને જાદુઈ સ્વિમર ફ્લેપ્સ જેવા ઘણા દિગ્ગજો સહિત ૧૦,૦૦૦ ખેલાડીઓ મેડલની દોડમાં સામેલ થશે.